  Виталий Пронин Удмуртилэн Тӧроезлэсь ужзэ быдэсъясь Александр Бречалов  пумиськылӥз ляб тазалыко адямиос понна «Азьлане нуись куасъёс» («Лыжи мечты») проект кылдытӥсен Наталья Белоголовцеваен.Ӵапак та проект чотын кылем шутэтскон нуналъёсы «Чекерил» спорткомплексын гужем вакытэ мугор кыдатон вылысь Россиысь нырысетӥез площадка усьтэмын вал. «Азьлане нуись куас» проект Россиын кылдытэмын вал 2014-тӥ арын Сергей Белоголовцев актёр но солэн Наталья кузпалэзлы луыса. Соослэн нырысетӥ юрттӥсьёссы вал волонтёръёс. Дэмен кариськыса, соос мылкыд каризы юрттӥськыны ляб тазалыко, ветлыны курадӟись адямиослы. Кылем арын та проект паськытаз, гурезь куасъёс вӧзы пыртэмын питрано куасъёс - роликъёс, нош туэ ляб тазалыко адямиос футболэн, теннисэн, гольфен шудыны быгато, бассейнын уяны луонлыкъёс но кылдытэмын.Таӵе луонлыкъёслэсь палэнэ кыльыны ӧз быгатэ Удмуртиысь сӧсыр нылпиоссы понна сюлмаськись анай-атайёс но. Нылпиоссылы шумпотон кузьман вылысь соосты котыраз огазеяз огез анай - Александра Семёнова. Город котырысь куасэн нискыланъя базаосын вераськиз, волонтёръёсты шедьтӥз но, озьы пиналъёсты куас вылэ султытӥз. Адӟе вал, макем нылпиос шумпотӥзы, шуэ Александра Семёнова. Но отӥяз малпаськыны кутскимы: толалтэ сяна, оло, гужем но нылпиосмы понна маке лэсьтоно? Ролик сярысь тодамы вайимы, шуэ нылкышно. Озьы анай-атайёслэн мытэм ужзы шаерамы вӧлмиз. Ужаны ӧдъязы «Азьлане нуись куас», «Азьлане нуись ролик»    программаос.Табере инвалидъёслэн мугорзэс кыдатыны луонлыкъёссы эшшо но паськытазы. Та нуналъёсы Москваысь лыктэм тренеръёс Удмуртиысь инвалид нылпиосын ужась специалистъёслы визь-кенеш сёто. Шаерысьтымы ляб тазалыко адямиос понна «Азьлане нуись куасъёс - гужем» проект ужзэс мытоз. Отчы пыртэмын луозы капоэйра, футбол, волейбол, баскетбол но спортысь мукет амалъёс. А. Бречалов но Н. Белоголовцева пумиськон дыръя кенешемын на ужез умой азинтон вылысь тросгес специалистъёсты, эмъясьёсты кыскыны, иворез паськытгес вӧлмытыны.3-тӥ июне «Чекерил» спорткомплексэ ляб тазалыко нылпиосынызы 50 пала семьяос люкаськылӥзы. Роликъёс вылэ султэм пиналъёслэн синъёссы яркытгес пиштыны кутскизы.  Соослэсь ворттылэмзэс калык кичабонъёсын пумитаз. Нылпиослы юрттон но соослы пыкъет луон вылысь роликъёс вылэ султӥзы Александр Бречалов, шаерысьтымы дано спортсменъёс. Та ужрадэ  пыриськиз Россиысь Нылпилэсь правооссэ утёнъя уполномоченной Анна Кузнецова, со но ролик вылэ султылӥз. Улонын ог-огедлы юрттон туж кулэ, пусйиз Анна Кузнецова.Сергей Захаров Туспуктэм: dreamski.ru   